શાપરનો આ રસ્તો ૨૦૦૮માં એટલે દસ વર્ષ પહેલા બનાવેલ હતો. ત્યારબાદ છેલ્લા ત્રણ વર્ષમાં પાંચ વખત પેચવર્કની કામગીરી કરવામાં આવેલ છે. છેલ્લા ત્રણ વર્ષથી ગ્રામજનો દ્વારા અનેક વાર રજૂઆત છતાં આ અંગે યોગ્ય ન થતાં. ચાર માસ પહેલા શાપુર ગ્રામજનો તેમજ વેપારી એસોશીએશન અને ખેડૂત હિત રક્ષક સમિતિ દ્વારા વંથલી જૂનાગઢ હાઈવેને ચક્કાજામ કરવાની ચિમકી આપતા અધિકારીઓ શાપુર ખાતે આવી અગ્રણીઓ સાથે વાતચીત કરી અને એક માસમાં યોગ્ય કરવાની ખાત્રી આપતા ગ્રામજનોના વિરોધ વચ્ચે વેપારી એસોસીએશન, ગ્રામ પંચાયત દ્વારા આંદોલન મોકૂફ રાખવામાં આવેલ હતું. એક માસની બદલે ચાર માસ વીતી ગયા છતાં કામ શરૂ કરવામાં આવતૂં નથી. આ કામ મંજૂર થઈ એજન્સીએ રાખી પણ લીધેલ હોય. પણ વહિવટી પ્રક્રિયાને કારણે કામગીરી શરૂ ન થતાં અત્યારે આ રસ્તો મગરમચ્છની પીઠ સમાન બની ગયો છે. મોટા ગાબડાઓને કારણે વાહનોને પણ ભારે નુકશાન થાય છે.